ΚΑΝΟΝΙΣΜΟΣ (ΕΟΚ) αριθ. 456/80 ΤΟΥ ΣΥΜΒΟΥΛΙΟΥ της 18ης Φεβρουαρίου 1980 περί χορηγήσεως πριμοτοδοτήσεων προσωρινής εγκαταλείψεως και οριστικής εγκαταλείψεως ορισμένων εκτάσεων φυτευμένων με αμπέλους καθώς και πριμοδοτήσεων για παραίτηση αναφυτεύσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42 και 43,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι η διαφορά μεταξύ παραγωγής και καταναλώσεως οίνου στην Κοινότητα δεν πρέπει να αποδίδεται μόνο στις διακυμάνσεις συγκυρίας- ότι τα μέτρα παρεμβάσεως για αποκατάσταση της ισορροπίας της αγοράς που προβλέπονται στον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979, περί κοινής οργανώσεως της αμπελοοινικής αγοράς(4), όπως τροποποιήθηκε τελευταία από τον κανονισμό (ΕΟΚ) αριθ. 454/80(5), έχουν αποδειχθεί ανεπαρκή- ότι η κτηθείσα πείρα από την εφαρμογή του κανονισμού (ΕΟΚ) αριθ. 1163/76 του Συμβουλίου της 17ης Μαΐου 1976, περί χορηγήσεως πριμοδοτήσεως μετατροπής στον τομέα της αμπελουργίας(6), όπως τροποποιήθηκε τελευταία από τον κανονισμό (ΕΟΚ) αριθ. 361/79(7) έχει δείξει ότι πρέπει να ενταθούν οι προσπάθειες για να μειωθεί το αμπελουργικό δυναμικό της Κοινότητος- ότι με σκοπό να προσανατολισθούν οι παραγωγοί οίνου προς αυτή την κατεύθυνση είναι σκόπιμο να ενθαρρυνθεί με τη χορήγηση πριμοδοτήσεων η προσωρινή ή οριστική εγκατάλειψη των εκτάσεων που έχουν καταταχθεί στις κατηγορίες 2 και 3 κατά την έννοια των άρθρων 29 και 29α του κανονισμού (ΕΟΚ) αριθ. 337/79, καθώς και η οριστική εγκατάλειψη ορισμένων άλλων ιδιαιτέρων εκτάσεων που είναι φυτευμένες με άμπελο-

ότι, για να αποφευχθούν αδικαιολόγητες δαπάνες, πρέπει να απαγορευθεί να χορηγούνται αυτές οι πριμοδοτήσεις μαζί με άλλες πριμοδοτήσεις που προβλέπονται από την κοινοτική νομοθεσία-

ότι πρέπει η ενθάρρυνση εγκαταλείψεως εκτάσεων φυτευμένων με αμπέλους να συμβάλλει στη μείωση στην αγορά των ποσοτήτων οίνου κατωτέρας ποιότητος- ότι επομένως είναι αναγκαίο η χορήγηση πριμοδοτήσεως για προσωρινή εγκατάλειψη να περιορίζεται σε ορισμένες ποικιλίες αμπέλου, των οποίων η καλλιέργεια δεν είναι επιθυμητή, φυτευμένες σε εκτάσεις της κατηγορίας 2 και σε όλες τις ποικιλίες αμπέλου τις φυτευμένες σε εκτάσεις της κατηγορίας 3-

ότι για να παρακινηθούν οι παραγωγοί να εγκαταλείψουν προσωρινά ή, ενδεχομένως, οριστικά τις εκτάσεις που είναι φυτευμένες με άμπελο στο προσεχές μέλλον και με τον τρόπο αυτόν να επιταχυνθεί η αποκατάσταση της ισορροπίας της αγοράς, είναι σκόπιμο να προβλεφθεί χρονικός περιορισμός της χορηγήσεως των πριμοδοτήσεων εγκαταλείψεως, κυρίως για ορισμένες ιδιαίτερες εκτάσεις φυτευμένες με άμπελο-

ότι για να επιτραπεί σε διοικητικό επίπεδο καλή διαχείρηση της χορηγήσεως των πριμοδοτήσεων εγκαταλείψεως, πρέπει να ορισθούν προθεσμίες για την υποβολή των αιτήσεων και να καθορισθούν οι όροι που πρέπει να τηρεί ο αιτών- ότι για να επιτευχθούν μακροχρόνια αποτελέσματα πρέπει να προβλεφθεί ιδίως η υποχρέωση για το δικαιούχο πριμοδοτήσεως προσωρινής εγκαταλείψεως και για το δικαιούχο πριμοδοτήσεως οριστικής εγκαταλείψεως, να μην αυξήσουν τις εκτάσεις αμπέλου που εκμεταλλεύονται για διάστημα οκτώ αμπελουργικών περιόδων και δεκαπέντε αμπελουργικών περιόδων αντιστοίχως-

ότι το ποσό της πριμοδοτήσεως για προσωρινή εγκατάλειψη πρέπει να καθορισθεί σε επίπεδο που λαμβάνει υπόψη το κόστος ενεργειών εκριζώσεως και, σε κάποιο μέτρο, την απώλεια μελλοντικών εισοδημάτων- ότι αρμόζει επομένως να καθορισθούν διαφορετικά ποσά για την πριμοδότηση αυτή ανάλογα με την παραγωγικότητα των εν λόγω εκτάσεων που είναι φυτευμένες με άμπελο- ότι λαμβανομένου υπόψη του γεγονότος ότι η πριμοδότηση οριστικής εγκαταλείψεως αφορά είτε εκτάσεις που έχουν ήδη εκριζωθεί με χορήγηση προμοδοτήσεως προσωρινής εγκαταλείψεως είτε ιδιαίτερες εκτάσεις φυτευμένες με άμπελο, πρέπει να καθορισθεί το ποσό στο αυτό επίπεδο-

ότι η ενθάρρυνση εγκαταλείψεως του δικαιώματος αναφυτεύσεως, η άσκηση του οποίου έχει ανασταλεί μέχρι 29 Φεβρουαρίου 1980 βάσει του άρθρου 4 του κανονισμού (ΕΟΚ) αριθ. 348/79 του Συμβουλίου της 5ης Φεβρουαρίου 1979 περί μέτρων προσαρμογής του αμπελουργικού δυναμικού στις ανάγκες της αγοράς(8) αποσκοπεί στο να συμβάλλει στη μείωση του αμπελουργικού δυναμικού- ότι είναι σκόπιμο με τη χορήγηση μιας πριμοδοτήσεως να προτρέπονται οι παραγωγοί αυτοί να παραιτούνται από τα δικαιώματά τους-

ότι για να εξασφαλισθεί η ορθή εφαρμογή του καθεστώτος πριμοδοτήσεων, πρέπει να προβλεφθεί η δυνατότητα χορηγήσεως εθνικών ενισχύσεων εφ' όσον αποσκοπούν στην επίτευξη αναλόγων στόχων με αυτούς που επιδιώκονται από το εν λόγω καθεστώς-

ότι το σύνολο των προβλεπομένων μέτρων έχει σημασία για την Κοινότητα και αποβλέπει στην επίτευξη των στόχων που ορίζονται στο άρθρο 39 παράγραφος 1 υπό α) της συνθήκης- ότι αποτελεί κοινή δράση κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970 περί χρηματοδοτήσεως της κοινής γεωργικής πολιτικής(9), όπως τροποποιήθηκε τελευταία από τον κανονισμό (ΕΟΚ) αριθ. 929/79(10)-

ότι η οδηγία 78/627/ΕΟΚ του Συμβουλίου της 19ης Ιουνίου 1978 περί προγράμματος επισπεύσεως της αναδιαρθρώσεως και μετατροπής της αμπελουργίας σε ορισμένες μεσογειακές περιφέρειες της Γαλλίας(11) εφαρμόζεται ήδη στις περιοχές αυτές που ευρίσκονται σε μειονεκτική κατάσταση από την άποψη γεωργικού εισοδήματος και απασχολήσεως- ότι μέρος της εν λόγω δράσεως που αναφέρεται στις εργασίες μετατροπής αμπελώνων είχε χρηματοδοτηθεί μέχρι την αμπελουργική περίοδο 1978/79 από το καθεστώς πριμοδοτήσεων μετατροπής του κανονισμού (ΕΟΚ) αριθ. 1163/76- ότι η χρηματοδότηση αυτή πρέπει επί του παρόντος να εξασφαλίζεται με τη χορήγηση της πριμοδοτήσεως προσωρινής εγκαταλείψεως- ότι πρέπει, ως εκ τούτου, για τη διατήρησή της, να εφαρμοσθεί αναδρομικά το καθεστώς πριμοδοτήσεων εγκαταλείψεως την 1η Μαρτίου 1980,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ I Προσωρινή εγκατάλειψη και οριστική εγκατάλειψη ορισμένων εκτάσεων φυτευμένων με άμπελο

Άρθρο 1

1. Οι κάτοχοι εκμεταλλεύσεως εκτάσεων αμπέλου που έχουν καταταχθεί στις κατηγορίες 2 και 3 σύμφωνα με τα άρθρα 29 και 29α του κανονισμού (ΕΟΚ) αριθ. 337/79 δικαιούνται για τις εκτάσεις αυτές, μετά από αίτησή τους και με τους όρους που ορίζονται από τον παρόντα κανονισμό:

- πριμοδοτήσεως για προσωρινή εγκατάλειψη της αμπελουργίας, που ονομάζεται εφεξής "πριμοδότηση προσωρινής εγκαταλείψεως",

- πριμοδοτήσεως για την οριστική εγκατάλειψη της αμπελουργίας, που ονομάζεται εφεξής "πριμοδότηση οριστικής εγκαταλείψεως".

2. Οι κάτοχοι εκμεταλλεύσεων εκτάσεων που χρησιμοποιούνται ως μητρικές φυτείες υποκειμένων αμπέλων δικαιούνται για τις εκτάσεις αυτές μετά από αίτησή τους, και με τους όρους που καθορίζονται από τον παρόντα κανονισμό, μόνο της πριμοδοτήσεως οριστικής εγκαταλείψεως.

3. Εξαιρούνται του δικαιώματος:

- της πριμοδοτήσεως προσωρινής και οριστικής εγκαταλείψεως, οι κάτοχοι εκμεταλλεύσεων εκτάσεων φυτευμένων με άμπελο που εμπίπτουν στο πεδίο εφαρμογής της οδηγίας 79/359/ΕΟΚ του Συμβουλίου της 26ης Μαρτίου 1979 περί του προγράμματος επιταχύνσεως της μετατροπής ορισμένων αμπελώνων στην περιοχή Charentes(12),

- της πριμοδοτήσεως οριστικής εγκαταλείψεως, οι κάτοχοι εκμεταλλεύσεων οι οποίοι έχουν τύχει της ειδικής πριμοδοτήσεως μετατροπής που προβλέπεται από την οδηγία 78/627/ΕΟΚ- η εξαίρεση αυτή περιορίζεται στις εκτάσεις που έχουν τύχει της ειδικής αυτής πριμοδοτήσεως μετατροπής και κατά τη διάρκεια της δράσεως που προβλέπεται από την οδηγία 78/627/ΕΟΚ.

4. Για τις εκτάσεις που έχουν τύχει μιας ή περισσοτέρων των πριμοδοτήσεων που αναφέρονται στην παράγραφο 1, οι κάτοχοι εκμεταλλεύσεων δεν δύνανται εν συνεχεία να τύχουν ενισχύσεων που αναφέρονται στο άρθρο 13 του κανονισμού (ΕΟΚ) αριθ. 458/80 του Συμβουλίου της 18ης Φεβρουαρίου 1980 περί αναδιαρθρώσεως των αμπελώνων στα πλαίσια συλλογικών επιχειρήσεων(13).

5. Η χορήγηση της πριμοδοτήσεως προσωρινής εγκαταλείψεως συνεπάγεται την αναστολή ασκήσεως του δικαιώματος αναφυτεύσεως που αναφέρεται στο παράρτημα IVα υπό γ) του κανονισμού (ΕΟΚ) αριθ. 337/79 μέχρι το τέλος της ογδόης αμπελουργικής περιόδου μετά την περίοδο εκριζώσεως- εν τούτοις, μετά τη λήξη της περιόδου αυτής, το δικαίωμα αναφυτεύσεως δύναται να ασκηθεί μόνο κατά τη διάρκεια των δύο επομένων αμπελουργικών περιόδων. Η χορήγηση της πριμοδοτήσεως οριστικής εγκαταλείψεως συνεπάγεται την απώλεια του δικαιώματος αναφυτεύσεως.

Άρθρο 2

1. Μέχρι το τέλος της αμπελουργικής περιόδου 1986/87, η πριμοδότηση προσωρινής εγκαταλείψεως χορηγείται για την προσωρινή εγκατάλειψη της αμπελουργίας:

α) εκτάσεων που έχουν ταξινομηθεί στην κατηγορία 2 φυτευμένες με οινοποιήσιμες ποικιλίες που εμφαίνονται:

- μεταξύ των προσωρινώς επιτρεπομένων ποικιλιών ή

- σε κατάλογο που θα συνταχθεί-

β) εκτάσεων που έχουν ταξινομηθεί στην κατηγορία 3, φυτευμένες με οινοποιήσιμες ποικιλίες-

γ) εκτάσεων φυτευμένων με ποικιλίες που έχουν καταταχθεί για την εν λόγω διοικητική μονάδα ταυτοχρόνως μεταξύ των επιτραπεζίων ποικιλιών και μεταξύ των οινοποιησίμων ποικιλιών.

2. Η πριμοδότηση οριστικής εγκαταλείψεως χορηγείται για την οριστική εγκατάλειψη της αμπελουργίας:

- για εκτάσεις που έχουν τύχει της πριμοδοτήσεως προσωρινής εγκαταλείψεως ή της πριμοδοτήσεως που αναφέρεται στον κανονισμό (ΕΟΚ) αριθ. 1163/76 ή

- για εκτάσεις που είναι φυτευμένες με αμπέλους και που δεν διατηρούνται πλέον ή έχουν πολύ μικρή παραγωγικότητα ή

- για εκτάσεις που χρησιμοποιούνται ως μητρικές φυτείες υποκειμένων αμπέλου φυτευμένων με ποικιλίες υποκειμένων που αναφέρονται στην κατατάξη των ποικιλιών αμπέλου.

Η πριμοδότηση οριστικής εγκαταλείψεως χορηγείται μόνο:

- κατά την περίοδο στη διάρκεια της οποίας έχει χορηγηθεί η πριμοδότηση προσωρινής εγκαταλείψεως καθώς και κατά τις οκτώ επόμενες περιόδους,

- κατά τις οκτώ περιόδους μετά την περίοδο κατά την οποία έχει χορηγηθεί η πριμοδότηση που αναφέρεται στον κανονισμό (ΕΟΚ) αριθ. 1163/76,

- κατά τέσσερις αμπελουργικές περιόδους από την 1η Σεπτεμβρίου 1980 ως προς τις εκτάσεις που αναφέρονται στο πρώτο εδάφιο δεύτερη και τρίτη περίπτωση.

3. Δεν δύνανται να τύχουν πριμοδοτήσεως προσωρινής εγκαταλείψεως:

α) οι εκτάσεις μιας και της αυτής εκμεταλλεύσεως με άμπελο που, στο σύνολό τους, είναι μικρότερες από 25 ares (2,5 στρέμματα)-

β) οι εκτάσεις αμπέλου για τις οποίες έχουν διαπιστωθεί παραβάσεις των κοινοτικών ή εθνικών διατάξεων,

γ) εκτάσεις που είναι φυτευμένες με άμπελο και που δεν διατηρούνται πλέον ή έχουν πολύ μικρή παραγωγικότητα-

δ) οι εκτάσεις που είναι φυτευμένες με άμπελο μετά την έναρξη ισχύος του παρόντος κανονισμού.

4. Ως προς τις εκτάσεις που αναφέρονται στην παράγαραφο 2 πρώτο εδάφιο, δεύτερη και τρίτη περίπτωση, η πριμοδότηση οριστικής εγκαταλείψεως δεν δύναται να χορηγηθεί για τις εκτάσεις μιας και της αυτής εκμεταλλεύσεως που είναι φυτευμένες με άμπελο και οι οποίες, στο σύνολο, είναι μικρότερες από 10 ares (1 στρέμμα).

5. Κατά τη σύνταξη του καταλόγου των ποικιλιών αμπέλου που αναφέρεται στην παράγραφο 1 υπό α) δεύτερη περίπτωση, που θα υποδιαιρεθεί κατά γεωγραφικη ενότητα σύμφωνα με το άρθρο 31 του κανονισμού (ΕΟΚ) αριθ. 337/79, λαμβάνεται υπόψη:

- η ποιότητα των οίνων που προέρχονται από τις εν λόγω ποικιλίες,

- τα άλλα κοινοτικά μέτρα που αποσκοπούν στην προσαρμογή του αμπελουργικού δυναμικού στις ανάγκες της αγοράς,

- η ζήτηση στην αγορά.

6. Οι λεπτομέρειες χορηγήσεως των πριμοδοτήσεων και ο κατάλογος ποικιλιών που αναφέρεται στην παράγραφο 1 υπό α) δεύτερη περίπτωση θεσπίζονται κατά τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79.

Άρθρο 3

1. Οι αιτήσεις χορηγήσεως πριμοδοτήσεως πρέπει να κατατίθενται στις υπηρεσίες που έχουν ορισθεί από τα Κράτη Μέλη:

- για την πριμοδότηση προσωρινής εγκαταλείψεως, πριν από την 31η Δεκεμβρίου μετά την έναρξη της περιόδου κατά τη διάρκεια της οποίας θα έχει γίνει η εκρίζωση,

- για την πριμοδότηση οριστικής εγκαταλείψεως, πριν από την 31η Δεκεμβρίου κάθε περιόδου που αναφέρεται στο άρθρο 2 παράγραφος 2 δεύτερο εδάφιο.

2. Η χορήγηση της προμοδοτήσεως προσωρινής εγκαταλείψεως ή της πριμοδοτήσεως οριστικής εγκαταλείψεως για τις εκτάσεις που αναφέρονται στο άρθρο 2 παράγραφος 2 πρώτο εδάφιο, δεύτερη και τρίτη περίπτωση, εξαρτάται από γραπτή δήλωση στην οποία ο αιτών αναλαμβάνει την υποχρέωση:

- να προβεί ή να αναθέσει τη διενέργεια, πριν από την 1η Απριλίου του επομένου έτους μετά την κατάθεση της αιτήσεως, της εκριζώσεως των αμπέλων από τις εκτάσεις για τις οποίες έχει ζητηθεί η πριμοδότηση,

- να παραιτηθεί να πραγματοποιήσει επί των εκτάσεων που αναφέρονται στην πρώτη περίπτωση, μέχρι την 31η Μαρτίου 1982, κάθε φύτευση οπωροφόρων δέντρων των ποικιλιών που αναφέρονται στο άρθρο 1 του κανονισμού (ΕΟΚ) αριθ. 794/76 του Συμβουλίου της 6ης Απριλίου 1976 περί νέων μέτρων εξυγνιάνσεως της παραγωγής φρούτων της Κοινότητος(14),

- να μην πραγματοποιεί στην εκμετάλλευσή του νέα φύτευση αμπέλου κατά την έννοια του παραρτήματος IVα) υπό ε) του κανονισμού (ΕΟΚ) αριθ. 337/79:

- επί οκτώ αμπελουργικές περιόδους μετά από την περίοδο εκριζώσεως των αμπέλων στην περίπτωση της πριμοδοτήσεως προσωρινής εγκαταλείψεως,

- επί δέκα πέντε αμπελουργικές περιόδους μετά την περίοδο εκριζώσεως των αμπέλων στην περίπτωση της πριμοδοτήσεως της οριστικής εγκαταλείψεως των εκτάσεων που αναφέρονται στο άρθρο 2 παράγραφος 2 πρώτο εδάφιο, δεύτερη και τρίτη περίπτωση,

- να δηλώνει κάθε χρόνο κατά την περίοδο αυτή, ενδεχομένως συγχρόνως με την παραγωγή του, την έκταση αμπέλου σε παραγωγή ή που δεν είναι ακόμη σε παραγωγή.

3. Η χορήγηση πριμοδοτήσεως οριστικής εγκαταλείψεως για τις εκτάσεις που έχουν τύχει της πριμοδοτήσεως προσωρινής εγκαταλείψεως ή της πριμοδοτήσεως που προβλέπεται από τον κανονισμό 1163/76 εξαρτάται από γραπτή δήλωση στην οποία ο αιτών υποχρεούται:

- να μην πραγματοποιεί στην εκμετάλλευσή του νέα φύτευση αμπέλου επί δεκαπέντε περιόδους μετά την περίοδο για την οποία έχει χορηγηθεί η πριμοδότηση,

- να δηλώνει κάθε χρόνο, ενδεχομένως συγχρόνως με την παραγωγή του, την έκταση αμπέλου σε παραγωγή, ή που δεν είναι ακόμη σε παραγωγή, εφ όσον η καλλιέργεια της αμπέλου συνεχίζεται στην εν λόγω εκμετάλλευση.

4. Επί πλέον, οι πριμοδοτήσεις προσωρινής ή οριστικής εγκαταλείψεως χορηγούνται μόνο αν ο αιτών:

- έχει το δικαίωμα, σύμφωνα με την εθνική νομοθεσία, να συνεχίσει την εκμετάλλευση της εν λόγω εκτάσεως κατά την εν λόγω περίοδο, κατά την έννοια της παραγράφου 2 τρίτη περίπτωση ή της παραγράφου 3 πρώτη περίπτωση,

- υποβάλλει, στην περίπτωση που δεν πληροί τον όρο που αναφέρεται στην πρώτη περίπτωση, γραπτή δέσμευση του ιδιοκτήτη της εκτάσεως ότι εγγυάται την τήρηση των υποχρεώσεων που αναφέρονται στην παράγραφο 2 ή στην παράγραφο 3 ή ότι θα τις τηρήσει προσωπικά.

Αν μετά τη χορήγηση της πριμοδοτήσεως και κατά τη διάρκεια της περιόδου που αναφέρεται στην παράγραφο 2 τρίτη περίπτωση ή στην παράγραφο 3 πρώτη περίπτωση, η εκμετάλλευση περιέρχεται, εν όλω ή εν μέρει, σε άλλο πρόσωπο, ο δικαιούχος της πριμοδοτήσεως ή οι διάδοχοί του παραμένουν υπεύθυνοι για την εκτέλεση από τον ανάδοχο της υποχρεώσεως που είχε αναλάβει ο δικαιούχος εκτός:

- αν ο ανάδοχος υπογράψει ο ίδιος μια τέτοια υποχρέωση για την περίοδο που απομένει, ή

- αν ο ιδιοκτήτης έχει αναλάβει την υποχρέωση που προβλέπεται στο πρώτο εδάφιο, δεύτερη περίπτωση-

Άρθρο 4

1. Το ποσό της πριμοδοτήσεως προσωρινής εγκαταλείψεως καθορίζεται:

- σε 1 813 ΕΝΜ ανά εκτάριο για τις εκτάσεις αμπέλου με χαμηλή παραγωγικότητα,

- σε 2 418 ΕΝΜ ανά εκτάριο για τις εκτάσεις αμπέλου με μέση παραγωγικότητα, οι οποίες διατηρούνται κανονικά και δεν εμφανίζουν ακόμη σημεία κάμψεως λόγω της ηλικίας τους.

- σε 3 022 ΕΝΜ ανά εκτάριο για τις εκτάσεις με υψηλή παραγωγικότητα.

2. Το ποσό της πριμοδοτήσεως οριστικής εγκαταλείψεως καθορίζεται σε 2 418 ΕΝΜ ανά εκτάριο.

3. Για τη χορήγηση της πριμοδοτήσεως προσωρινής εγκαταλείψεως, ή της πριμοδοτήσεως οριστικής εγκαταλείψεως για τις εκτάσεις που αναφέρονται στο άρθρο 2 παράγραφος 2 πρώτο εδάφιο, δεύτερη και τρίτη περίπτωση, οι εκτάσεις σε μικτή καλλιέργεια εκφράζονται ως εκτάσεις σε ειδική καλλιέργεια ανάλογα με το συντελεστή μετατροπής που συνηθίζεται για την εν λόγω περιοχή παραγωγής.

4. Όταν η έκταση για την οποία ζητείται η πριμοδότηση προσωρινής εγκαταλείψεως περιλαμβάνει μίγμα ποικιλιών αμπέλου από τις οποίες μερικές δεν παρέχουν δικαίωμα πριμοδοτήσεως, η πριμοδότηση χορηγείται:

- για το σύνολο της εκτάσεως με τον όρο ότι οι ποικιλίες που αναφέρονται στο άρθρο 2 παράγραφος 1 υπό α) καλύπτουν περισσότερο από το 70% της εν λόγω εκτάσεως,

- για το τμήμα της εκτάσεως που αντιστοιχεί σ' εκείνη που καλύπτεται πράγματι από τις ποικιλίες που αναφέρονται στο άρθρο 2 παράγραφος 1 υπό α), αν οι ποικιλίες αυτές καλύπτουν τουλάχιστον το 70% της εν λόγω εκτάσεως.

5. Για τη χορήγηση της πριμοδοτήσεως οριστικής εγκαταλείψεως, η έκταση που λαμβάνεται υπόψη είναι το 100%.

6. Το ποσό της πριμοδοτήσεως προσωρινής εγκαταλείψεως για τις εκτάσεις που αναφέρονται στο άρθρο 2 παράγραφος 2 πρώτο εδάφιο, δεύτερη και τρίτη περίπτωση, καταβάλλεται σε μία δόση, το αργότερο σε έξι μήνες αφ ότου ο αιτών αποδείξει ότι έχει πράγματι προβεί στην εκρίζωση.

Το ποσό της πριμοδοτήσεως οριστικής εγκαταλείψεως για τις εκτάσεις που αναφέρονται στο άρθρο 2 παράγραφος 2 πρώτο εδάφιο, πρώτη περίπτωση, καταβάλλεται σε μία δόση το αργότερο σε έξι μήνες μετά την κατάθεση της δηλώσεως που αναφέρεται στο άρθρο 3 παράγραφος 3.

7. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79.

ΤΙΤΛΟΣ II Παραίτηση αναφυτεύσεως ορισμένων εκτάσεων αμπέλου

Άρθρο 5

1. Οι έχοντες εκμεταλλεύσεις εκτάσεων που είναι φυτευμένες με άμπελο, οι οποίοι έχουν δικαίωμα αναφυτεύσεως του οποίου η άσκηση ανεστάλη δυνάμει του άρθρου 4 του κανονισμού (ΕΟΚ) αριθ. 348/79, δικαιούνται, μετά την αίτησή τους και με τους όρους που αναφέρονται στον παρόντα τίτλο, μιας πριμοδοτήσεως παραιτήσεως από το κεκτημένο δικαίωμα, που ονομάζεται εφεξής "πριμοδότηση παραιτήσεως".

2. Οι έχοντες εκμεταλλεύσεις, για τις εκτάσεις που έχουν τύχει της πριμοδοτήσεως παραιτήσεως δεν δύνανται εν συνεχεία να τύχουν ενισχύσεων που αναφέρονται στο άρθρο 13 του κανονισμού (ΕΟΚ) αριθ. 458/80.

Άρθρο 6

1. Η πριμοδότηση παραιτήσεως χορηγείται μέχρι τις 28 Φεβρουαρίου 1982.

2. Δεν δύνανται να τύχουν πριμοδοτήσεως παραιτήσεως τα δικαιώματα που αναφέρονται στις εκτάσεις μιας και της αυτής εκμεταλλεύσεως που στο σύνολό τους είναι μικρότερες από 25 ares (2,5 στρέμματα).

3. Οι λεπτομέρειες χορηγήσεως της πριμοδοτήσεως θεσπίζονται κατά τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79.

Άρθρο 7

1. Οι αιτήσεις χορηγήσεως της πριμοδοτήσεως πρέπει να κατατεθούν στις υπηρεσίες που έχουν ορισθεί από τα Κράτη Μέλη πριν από την 1η Φεβρουαρίου 1982.

2. Η χορήγηση της πριμοδοτήσεως παραιτήσεως εξαρτάται από την προϋπόθεση:

α) ότι ο αιτών έχει προβεί στην εκμετάλλευσή του σε φύτευση, που έχει αντισταθμισθεί από προηγούμενη εκρίζωση ισοδυνάμου εκτάσεως αμπέλου μετά την 27η Μαΐου 1976,

β) από γραπτή δήλωση στην οποία ο αιτών αναλαμβάνει την υποχρέωση:

- να παραιτηθεί από κάθε φύτευση οπωροφόρων δέντρων ποικιλιών που αναφέρονται στο άρθρο 1 του κανονισμου (ΕΟΚ) αριθ. 794/76, για τις εκτάσεις για τις οποίες έχει ζητήσει την πριμοδότηση, μέχρι την 31η Μαρτίου 1982,

- να μην πραγματοποιεί στην εκμετάλλευσή του νέα φύτευση αμπέλου κατά την έννοια του παραρτήματος IVα υπό στοιχείο ε) του κανονισμού (ΕΟΚ) αριθ. 337/79 επί δεκαπέντε αμπελουργικές περιόδους μετά την περίοδο αυτής της υποχρεώσεως.

- να δηλώνει κάθε χρόνο, συγχρόνως με την παραγωγή του, την έκταση αμπέλου σε παραγωγή ή που δεν είναι ακόμη σε παραγωγή, εφ' όσον η καλλιέργεια της αμπέλου συνεχίζεται στην εν λόγω εκμετάλλευση.

Άρθρο 8

1. Το ποσό της πριμοδοτήσεως παραιτήσεως καθορίζεται σε 800 ΕΝΜ ανά εκτάριο.

2. Το ποσό της πριμοδοτήσεως παραιτήσεως καταβάλλεται σε μία μόνο δόση σε έξι μήνες το αργότερο αφ ότου κατατεθεί η εν λόγω παραίτηση και γίνουν οι απαραίτητες διατυπώσεις.

3. Οι λεπτομέρειες εφαρμογής του παρόντος άρθρου θεσπίζονται κατά τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79.

ΤΙΤΛΟΣ III Γενικές και χρηματοδοτικές διατάξεις 1. Το Συμβούλιο, μετά από πρόταση της Επιτροπής με ειδική πλειοψηφία, δύναται να αποφασίζει την τροποποίηση:

- του ποσού των πριμοδοτήσεων,

- των ημερομηνιών που εμφαίνονται στο άρθρο 3 παράγραφος 1 και στο άρθρο 7 παράγραφος 1.

Με την ίδια διαδικασία, το Συμβούλιο δύναται να προβλέπει παρεκκλίσεις για την ημερομηνία που εμφαίνεται στο άρθρο 3 παράγραφος 2, πρώτη περίπτωση.

Άρθρο 10

1. Τα Κράτη Μέλη ελέγχουν αν τηρούνται οι υποχρεώσεις που αναφέρονται στο άρθρο 3 παράγραφοι 2 και 3 και στο άρθρο 7 παράγραφος 2.

2. Τα Κράτη Μέλη ενημερώνουν την Επιτροπή για τα αποτελέσματα αυτού του ελέγχου.

3. Οι λεπτομέρειες εφαρμογής του παρόντος άρθρου θεσπίζονται κατά τη διαδικασία που προβλέπεται στο άρθρο 67 του κανονισμού (ΕΟΚ) αριθ. 337/79.

Άρθρο 11

1. Το σύνολο των μέτρων που προβλέπονται στον παρόντα κανονισμό αποτελεί κοινή δράση κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70.

2. Η δράση που αναφέρεται στην παράγραφο 1:

- λήγει με την αμπελουργική περίοδο 1986/87 ως προς την πριμοδότηση προσωρινής εγκαταλείψεως-

- λήγει με την αμπελουργική περίοδο 1994/95 ως προς την πριμοδότηση οριστικής εγκαταλείψεως των εκτάσεων που αναφέρονται στο άρθρο 2 παράγραφος 2 πρώτο εδάφιο, πρώτη περίπτωση-

- λήγει με την αμπελουργική περίοδο 1983/84 ως προς την πριμοδότηση οριστικής εγκαταλείψεως των εκτάσεων που αναφέρονται στο άρθρο 2 παράγραφος 2 πρώτο εδάφιο, δεύτερη και τρίτη περίπτωση-

- περιορίζεται έως την 28η Φεβρουαρίου 1982 ως προς την πριμοδότηση παραιτήσεως.

Άρθρο 12

1. Η προβλεπόμενη δαπάνη για την κοινή δράση που επιβαρύνει το Ευρωπαϊκό Γεωργικό Ταμείο Προσανατολισμού και Εγγυήσεων ανέρχεται σε 128,8 εκατομμύρια ευρωπαϊκές λογιστικές μονάδες.

2. Το άρθρο 6 παράγραφος 5 του κανονισμού (ΕΟΚ) αριθ. 729/70 εφαρμόζεται στον παρόντα κανονισμό.

Άρθρο 13

1. Οι δαπάνες που πραγματοποιούνται από τα Κράτη Μέλη στα πλαίσια της δράσεως που προβλέπεται στον παρόντα κανονισμό είναι επιλέξιμες από το Ευρωπαϊκό Γεωργικό Ταμείο Προσανατολισμού και Εγγυήσεως, τμήμα Προσανατολισμού.

2. Το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού αποδίδει στα Κράτη Μέλη το 40% των επιλεξίμων δαπανών.

3. Οι λεπτομέρειες εφαρμογής της παραγράφου 2 θεσπίζονται κατά τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 14

1. Οι αιτήσεις αποδόσεως αναφέρονται στις δαπάνες που έχουν γίνει κατά τη διάρκεια ενός ημερολογιακού έτους από τα Κράτη Μέλη και υποβάλλονται στην Επιτροπή προ της 1ης Ιουλίου του επομένου έτους.

2. Η Επιτροπή αποφασίζει για τις αιτήσεις, σε μία ή περισσότερες συνεδριάσεις, κατά τη διαδικασία που προβλέπεται στο άρθρο 7 παράγραφος 1 του κανονισμού (ΕΟΚ) αριθ. 729/70.

Άρθρο 15

1. Με την επιφύλαξη του άρθρου 8 του κανονισμού (ΕΟΚ) αριθ. 729/70, τα Κράτη Μέλη σύμφωνα με τις εθνικές νομοθετικές, κανονιστικές και διοικητικές διατάξεις, λαμβάνουν τα αναγκαία μέτρα για την ανάκτηση των ποσών που έχουν καταβληθεί στις περιπτώσεις που δεν έχουν τηρηθεί οι υποχρεώσεις που αναφέρονται στα άρθρα 3 και 7.

Πληροφορούν την Επιτροπή για τα εφαρμοζόμενα μέτρα και ιδίως της ανακοινώνουν περιοδικά τα των διοικητικών και δικαστικών διαδικασιών σχετικά με το θέμα αυτό.

2. Τα εισπραχθέντα ποσά καταβάλλονται στους οργανισμούς ή στις υπηρεσίες που προβαίνουν στις πληρωμές και πιστώνονται από αυτούς στις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων κατά την αναλογία της κοινοτικής χρηματοδοτήσεως.

3. Οι οικονομικές επιπτώσεις που προκύπτουν από την αδυναμία εισπράξεως καταβληθέντων ποσών βαρύνουν την Κοινότητα κατά την αναλογία της κοινοτικής χρηματοδοτήσεως.

4. Οι λεπτομέρειες εφαρμογής του παρόντος άρθρου αποφασίζονται κατά τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 16

Τα Κράτη Μέλη γνωστοποιούν στην Επιτροπή:

- κατά τις περιόδους που αναφέρονται στο άρθρο 2, παράγραφοι 1 και 2, τις εκτάσεις αμπέλου που έχουν προσωρινα ή οριστικά εγκαταλειφθεί με το ευεργέτημα της αντιστοίχου πριμοδοτήσεως,

- πριν από την 1η Οκτωβρίου 1982, τις εκτάσεις αμπέλου για τις οποίες έχει χορηγηθεί πριμοδότηση παραιτήσεως,

στα πλαίσια της ανακοινώσεως που αναφέρεται στο άρθρο 30γ παράγραφος 1 του κανονισμού (ΕΟΚ) αριθ. 337/79.

Η Επιτροπή λαμβάνει υπόψη της τις πληροφορίες αυτές στην έκθεση που αναφέρεται στο άρθρο 30γ παράγραφος 2 του εν λόγω κανονισμού.

Άρθρο 17

Ο παρών κανονισμός δεν αντίκειται στη χορήγηση ενισχύσεων που προβλέπονται από τις εθνικές νομοθεσίες και που αποσκοπούν στην επίτευξη στόχων αναλόγων με αυτούς που επιδιώκονται από τον κανονισμό αυτό, με την επιφύλαξη να εξετασθούν βάσει των άρθρων 92, 93 και 94 της συνθήκης.

Άρθρο 18

1. Ο παρών κανονισμός αρχίζει να ισχύει την 1η Μαρτίου 1980.

2. Ο παρών κανονισμός εφαρμόζεται από 1ης Σεπτεμβρίου 1980.

Εν τούτοις δύναται να εφαρμοσθεί από 1ης Μαρτίου 1980 ως προς:

- την πριμοδότηση παραιτήσεως που αναφέρεται στον τίτλο II,

- την πριμοδότηση προσωρινής εγκαταλείψεως που αναφέρεται στον τίτλο I για τις εκτάσεις που δικαιούνται ειδικής πριμοδοτήσεως μετατροπής στα πλαίσια του προγράμματος που αναφέρεται στην οδηγία 78/627/ΕΟΚ.

3. Κατά παρέκκλιση του άρθρου 3 ως προς την πριμοδότηση προσωρινής εγκαταλείψεως που αναφέρεται στην παράγραφο 2 δεύτερο εδάφιο, δεύτερη περίπτωση του παρόντος άρθρου, για την περίοδο από 1ης Μαρτίου έως 31ης Αυγούστου 1980:

- η ημερομηνία που αναφέρεται στο άρθρο 3 παράγραφος 1 πρώτη περίπτωση αντικαθίσταται με εκείνη της 1ης Μαΐου 1980,

- η ημερομηνία που αναφέρεται στο άρθρο 3 παράγραφος 2 πρώτη περίπτωση αντικαθίσταται με εκείνη της 1ης Ιουνίου 1980.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 18 Φεβρουαρίου 1980.

Για το Συμβούλιο

Ο Πρόεδρος

G. MARCORA

(1) ΕΕ αριθ. Α 209 της 2.9.1978, σ. 3 και ΕΕ αριθ. Α 232 της 30.9.1978, σ. 10.

(2) ΕΕ αριθ. Α 6 της 8.1.1979, σ. 66.

(3) ΕΕ αριθ. Α 105 της 26.4.1979, σ. 46.

(4) ΕΕ αριθ. Ν 54 της 5.3.1979, σ. 1.

(5) ΕΕ αριθ. Ν 57 της 29.2.1980, σ. 7.

(6) ΕΕ αριθ. Ν 135 της 24.5.1976, σ. 34.

(7) ΕΕ αριθ. Ν 46 της 23.2.1979, σ. 2.

(8) ΕΕ αριθ. Ν 54 της 5.3.1979, σ. 81.

(9) ΕΕ αριθ. Ν 94 της 28.4.1970, σ. 13.

(10) ΕΕ αριθ. Ν 117 της 12.5.1979, σ. 4.

(11) ΕΕ αριθ. 206 της 29.7.1978, σ. 1.

(12) ΕΕ αριθ. Ν 85 της 5.4.1979, σ. 34.

(13) ΕΕ αριθ. Ν 57 της 29.2.80, σ. 27.

(14) ΕΕ αριθ. Ν 93 της 8.4.1976, σ. 3.